Երկրորդ մարտահրավերը կամ մտահոգությունն առնչվում է ԵՄ-ՀՀ բանակցությունների ժամկետներին: Ինչպես հայտնի է ԵՄ-ն և Հայաստանը պատրաստվում են բանակցել նոր համապարփակ և իրավական պարտադիր ուժ ունեցող համաձայնագրի շուրջ: Ինչպես հայտնել է ԵՄ արտաքին հարաբերությունների և անվտանգության քաղաքականության գերագույն հանձնակատարի խոսնակ Մայա Կոսիյանչիչը, բանակցային մանդատի նախագիծը Եվրահանձնաժողովի կողմից տրամադրվել է մինչև Ռիգայի գագաթաժողովը, և ներկայումս այն քննարկվում է ԵՄ անդամ պետությունների հետ: ԵՄ-ն պատրաստ է բանակցություններ սկսել, երբ մանդատը հաստատվի անդամ պետությունների կողմից: Թեև ենթադրվում է, որ բանակցային գործընթացը համեմատաբար արագ կընթանա՝ հաշվի առնելով մինչև այժմ իրականացված ԵՄ-ՀՀ համատեղ համապարփակ աշխատանքը, այնուամենայնիվ բանակցությունների ավարտի համար որոշակի ողջամիտ ժամկետներ չսահմանելը կարող է ՀՀ-ի համար մարտահրավերների մի ամբողջ փունջ առաջացնել՝ հաշվի առնելով ՀՀ-ԵՄ հարաբերություններից դուրս հարակից բոլոր գործընթացները: Պետք է նշել, որ ՀՀ-ԵՄ բանակցություններում ողջամիտ ժամկետներ նշելու հարցն ունի բովանդակային մեծ կշիռ: Այդ կշիռը կլիներ այլ, եթե ՀՀ-ն չլիներ ԵԱՏՄ կազմում, բնականաբար այլ է, երբ ՀՀ-ն ԵԱՏՄ անդամ է: